Na temelju članka 49. stavka 4., članka 51. stavka 5. i članka 62. stavka 5. Zakona o zaštiti životinja (Narodne novine 102/17 i 32/19) te članka 36. Statuta Grada Makarske (Glasnik Grada Makarske, br. 8/18 i 14/18) Gradsko vijeće Grada Makarske na 16. sjednici održanoj 24. srpnja 2019., donosi

**ODLUKU**

**o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama**

1. OPĆE ODREDBE

Članak 1.

Ovom se Odlukom uređuju minimalni uvjeti i način držanja kućnih ljubimaca koje im njihovi posjednici moraju osigurati, način kontrole njihovog razmnožavanja, način postupanja s napuštenim i izgubljenim životinjama te način postupanja s divljim životinjama nađenim izvan njihovog prirodnog staništa na području Grada Makarske.

Članak 2.

Pojedini pojmovi u ovoj Odluci imaju sljedeće značenje:

1. ***izgubljena životinja*** je životinja koja je odlutala od vlasnika i on je traži,
2. ***kućni ljubimci*** su životinje koje čovjek drži zbog društva, zaštite i pomoći ili zbog zanimanja za te životinje,
3. ***napuštena životinja*** je životinja koju je vlasnik svjesno napustio, kao i životinja koju je napustio zbog više sile, kao što su bolest, smrt ili gubitak slobode te životinja koje se vlasnik svjesno odrekao,
4. ***opasne životinje*** su životinje koje zbog neodgovarajućih uvjeta držanja i postupanja s njima mogu ugroziti zdravlje i sigurnost ljudi i životinja te koje pokazuju napadačko ponašanje prema čovjeku
5. ***posjednik životinje*** (u daljnjem tekstu: posjednik) je svaka pravna ili fizička osoba koja je kao vlasnik, korisnik ili skrbnik stalno ili privremeno odgovorna za zdravlje i dobrobit životinje,
6. ***prijevoz*** je premještanje životinja prijevoznim sredstvom u nekomercijalne svrhe, uključujući postupke pri polasku i dolasku na krajnje odredište,
7. ***radne životinje*** su psi koji služe kao tjelesni čuvari i čuvari imovine, psi vodiči slijepih i oni koji služe za pomoć, psi tragači i psi koji služe za obavljanje drugih poslova,
8. ***sklonište za životinje*** (u daljnjem tekstu: sklonište) je objekt u kojem se smještaju i zbrinjavaju napuštene i izgubljene životinje gdje im se osigurava potrebna skrb i pomoć,
9. ***slobodnoživuće mačke*** su mačke koje su rođene u divljini i nemaju vlasnika niti posjednika,
10. ***službene životinje*** su životinje koje imaju licencu za rad i služe za obavljanje poslova pojedinih državnih tijela.

II. UVJETI I NAČIN DRŽANJA KUĆNIH LJUBIMACA

*Opći uvjeti držanja kućnih ljubimaca*

Članak 3.

Posjednik je dužan:

1. osigurati kućnim ljubimcima držanje u skladu s njihovim potrebama, a minimalno predviđenim Zakonom o zaštiti životinja i ovom Odlukom,
2. psima osigurati prostor koji odgovara njihovoj veličini (Prilog 1.) i zaštitu od vremenskih neprilika i drugih nepovoljnih uvjeta za obitavanje,
3. psima osigurati pseću kućicu ili odgovarajuću nastambu u skladu s Prilogom 1.,
4. pse označiti mikročipom i cijepiti protiv bjesnoće sukladno Zakonu o veterinarstvu,
5. onemogućiti bijeg i kretanje pasa po javnim površinama bez nadzora,
6. na vidljivom mjestu staviti oznaku koja upozorava na psa te imati ispravno zvono na ulaznim dvorišnim ili vrtnim vratima,
7. pravodobno zatražiti veterinarsku pomoć te osigurati zbrinjavanje i odgovarajuću njegu bolesnih i ozlijeđenih životinja,
8. osigurati kućnim ljubimcima redovitu i pravilnu ishranu te mu trajno omogućiti pristup svježoj pitkoj vodi,
9. redovito održavati čistim prostor u kojem borave kućni ljubimci.

Posjednik ne smije:

* 1. zanemarivati kućne ljubimce s obzirom na njihovo zdravlje, smještaj, ishranu i njegu,
  2. ograničavati kretanje kućnim ljubimcima na način koji mu uzrokuje bol, patnju, ozljede ili strah.

Zabranjeno je:

1. bacanje petardi ili drugih pirotehničkih sredstava na životinje,
2. istrčavati životinje privezane uz motorno prijevozno sredstvo koje je u pokretu,
3. držati pse trajno vezane ili ih trajno držati u prostorima ili dijelu dvorišta bez omogućavanja slobodnog kretanja izvan tog prostora,
4. vezati pse, osim privremeno u iznimnim situacijama kada ograđivanje dijela dvorišta nije izvedivo. U tom slučaju pas se može vezati na način da mu je omogućeno kretanje u radijusu 5 metara, a sredstvo vezanja i ogrlica moraju biti od takvog materijala da psu ne nanose bol ili ozljede te da se sredstvo vezanja ne može omotati i samim time skratiti na manje od 5 metara. Posjednik je dužan u najkraćem mogućem roku otkloniti nedostatke i osigurati primjerene i propisane uvjete držanja. Rok za otklanjanje nedostataka posjedniku može propisati i komunalni redar
5. trajno i samostalno držanje kućnih ljubimaca na adresi različitoj od prebivališta ili boravišta posjednika, osim u slučaju kada se radi o lovačkim psima i radnim psima koji čuvaju neki objekt ili imovinu, a posjednik im je dužan osigurati svakodnevni nadzor,
6. držati kao kućne ljubimce opasne i potencijalno opasne životinjske vrste.

Posjednik psa mora odgovarajućim odgojem i/ili školovanjem ili drugim mjerama u odnosu na držanje i kretanje osigurati da životinja nije opasna za okolinu. Pri odgoju psa posjednik ne smije koristiti metode koje kod psa mogu uzrokovati bol, ozljede, patnje ili strah.

Koordinacijska radna skupina iz članka 70. Zakona o zaštiti životinja može predlagati propisivanje uvjeta za držanje različitih životinjskih vrsta.

Grada Makarske putem komunalnih redara kontrolira obvezu označavanja pasa mikročipom, odnosno provjerava jesu li svi psi označeni mikročipom.

*Uvjeti držanja kućnih ljubimaca u stambenim zgradama i obiteljskim kućama*

Članak 4.

Držanje kućnih ljubimaca u zajedničkim prostorijama zgrada i dvorištima zgrada, kretanje kućnih ljubimaca zajedničkim dijelovima zgrada i dvorištima zgrada te obvezu čišćenja tih prostorija i prostora koje onečiste kućni ljubimci sporazumno utvrđuju suvlasnici zgrade sukladno propisima o vlasništvu. Posjednik kućnih ljubimaca dužan ih je držati na način da ne ometaju mir sustanara ili na drugi način krše dogovoreni kućni red stambene zgrade i stanara okolnih nekretnina.

Posjednici kućnih ljubimaca u stambenim zgradama dužni su predstavniku stanara prijaviti broj i spol pasa i mačaka o kojima skrbe, u roku 10 dana od udomljenja ili kupnje psa ili mačke, kao i svaku promjenu stanja broja pasa ili mačaka.

Posjednik koji psa drži u stanu ili kući bez okućnice, dužan ga je svakodnevno izvoditi vani radi obavljanja nužde i zadovoljenja dnevnih fizičkih aktivnosti.

*Uvjeti izvođenja kućnih ljubimaca na javne površine*

Članak 5.

Kućne ljubimce se smije izvoditi na javne površine, izuzev javnih površina iz članka 6. ove Odluke, ako su označeni mikročipom, na povodcu i pod nadzorom posjednika.

Članak 6.

Zabranjeno je izvoditi kućne ljubimce na javne površine na kojima je to izričito zabranjeno, a osobito na: dječja igrališta, cvjetnjake, neograđene sportske terene, neograđena dvorišta škola i vrtića, plaže i slične površine te na drugim mjestima gdje postoji opasnost ugrožavanja zdravstveno-higijenske sigurnosti i zdravlja ljudi.

Članak 7.

Psi se mogu kretati bez povodca, uz nadzor posjednika, na slijedećim javnim površinama:

* u parkovima za pse
* prostorima za slobodno istrčavanje pasa
* plažama za pse
* te drugim prostorima gdje kretanje pasa nije zabranjeno i gdje ne postoji opasnost ugrožavanja sigurnosti i zdravlja ljudi, sigurnosti prometa ili oštećenja imovine ili okoliša

Članak 8.

Kretanje kućnih ljubimaca dopušteno je u prostorima i prostorijama javne namjene uz dopuštenje vlasnika, odnosno korisnika prostora, osim ako ovom Odlukom nije drugačije određeno.

Članak 9.

Radi sigurnosti prometa, ljudi i drugih životinja te u svrhu prevencije nekontroliranog razmnožavanja zabranjeno je puštanje kućnih ljubimaca da samostalno šeću javnim površinama bez prisutnosti i nadzora posjednika.

Članak 10.

Posjednik kućnog ljubimca dužan je pri izvođenju kućnog ljubimca na javnu površinu nositi pribor za čišćenje te očistiti javnu površinu koju njegov kućni ljubimac onečisti a izmet odložiti u za to predviđene spremnike na javnim površinama.

Članak 11.

Kućne ljubimce može se uvoditi u sredstvo javnoga gradskog prijevoza uz uvjete utvrđene posebnom odlukom prijevoznika.

Članak 12.

Ograničenje kretanja kućnih ljubimaca iz ove Odluke ne odnosi se na pse osposobljene za pomoć osobama s invaliditetom.

*Postupanje s opasnim psima*

Članak 13.

Posjednik opasnog psa dužan je provesti mjere propisane Pravilnikom o opasnim psima.

Vlasnik opasnog psa mora ga držati u zatvorenom prostoru iz kojeg ne može pobjeći, a vrata u prostor u kojem se nalazi takav pas moraju biti zaključana.

Na ulazu u prostor u kojem se nalazi opasan pas mora biti vidljivo istaknuto upozorenje: »OPASAN PAS«.

Članak 14.

Izvođenje opasnog psa na javne površine dopušteno je jedino s brnjicom i na povodcu, od strane vlasnika i u skladu s komunalnim odredbama o uvjetima i načinu držanja pasa.

Članak 15.

Pri sumnji da se radi o opasnom psu, komunalni redar ovlašten je od posjednika psa zatražiti na uvid potvrdu kojom se potvrđuje da su nad psom provedene sve mjere propisane Pravilnikom o opasnim psima.

Ukoliko vlasnik ne pokaže potrebnu dokumentaciju, komunalni redar sastavlja zapisnik te obavještava nadležnu veterinarsku inspekciju za daljnje postupanje.

*Način kontrole razmnožavanja kućnih ljubimaca*

Članak 16.

Uzgoji kućnih ljubimaca namijenjenih prodaji ne mogu započeti obavljati djelatnost bez rješenja o registraciji uzgoja koje donosi nadležno tijelo.

Članak 17.

Posjednik kućnih ljubimaca dužan je osigurati kontrolu njihova razmnožavanja pod svojim nadzorom te zbrinuti njihovu mladunčad.

*Slobodnoživuće mačke*

Članak 18.

Na javnim površinama dozvoljeno je postavljanje hranilišta za mačke (u daljnjem tekstu: hranilišta).

Hranilišta se postavljaju na javnim površinama temeljem podnesenog zahtjeva za korištenje javne površine od strane udruga za zaštitu životinja.

Postavljanje hranilišta odobrava Gradonačelnik na prijedlog upravnog odjela Grada Makarske nadležnog za zaštitu životinja.

Način, izgled i uvjeti postavljanja hranilišta propisat će se pravilnikom koji donosi Gradonačelnik.

U slučaju sumnje u izbijanje zaraznih bolesti koje se mogu prenijeti sa životinja na ljude, zaštitu građana provode pravne osobe koje obavljaju zdravstvenu djelatnost i privatni zdravstveni radnici u suradnji s nadležnim tijelima utvrđenim propisima o veterinarskoj djelatnosti.

Ako udruga za zaštitu životinja kojoj je odobreno postavljanje hranilišta ne održava higijenu i čistoću javne površine na kojoj se nalazi hranilište, odnosno ako ne skrbi o slobodnoživućim mačkama koje se hrane na tom hranilištu, komunalno redarstvo će narediti uklanjanje hranilišta na trošak udruge kojoj je odobreno njegovo postavljanje.

III. NAČIN POSTUPANJA S IZGUBLJENIM I NAPUŠTENIM ŽIVOTINJAMA

*Postupanje s izgubljenim životinjama*

Članak 19.

Posjednik kućnog ljubimca mora u roku od tri dana od dana gubitka kućnog ljubimca prijaviti njegov nestanak skloništu za životinje, a u roku od 14 dana od dana gubitka psa veterinarskoj organizaciji ili ambulanti veterinarske prakse koja je ovlaštena za vođenje Upisnika kućnih ljubimaca.

Ako u roku od 14 dana od dana objave podataka vlasnik/posjednik nije podnio zahtjev za vraćanje životinje, sklonište postaje vlasnik životinje te je može udomiti.

Posjednik izgubljene životinje dužan je nadoknaditi sve troškove kao i svaku štetu koju počini životinja od trenutka nestanka do trenutka vraćanja posjedniku.

*Postupanje s napuštenim životinjama*

Članak 20.

Nalaznik napuštene ili izgubljene životinje mora u roku od tri dana od nalaska životinje obavijestiti sklonište za napuštene životinje, osim ako je životinju u tom roku vratio posjedniku.

Kontakt informacije skloništa s kojim Grad Makarska ima potpisan ugovor objavljuje se na službenim internetskim stranicama Grada Makarske (www.makarska.hr).

Nalaznik napuštene ili izgubljene životinje mora pružiti životinji odgovarajuću skrb do vraćanja posjedniku ili do smještanja u sklonište za napuštene životinje.

Životinja se ne smješta u sklonište ako se po nalasku životinje može utvrditi njezin posjednik te se životinja odmah može vratiti posjedniku, osim ako posjednik odmah ne može doći po životinju ili ako se radi o ozlijeđenoj životinji kojoj je potrebno osigurati veterinarsku pomoć bez odgode, a nastale troškove snosi posjednik životinje.

Troškove skloništa za primljenu napuštenu životinju sa području Grada Makarske snosi Grad Makarska temeljem ugovora sklopljenog sa skloništem.

Ako se naknadno utvrdi posjednik napuštene životinje, isti je dužan Gradu Makarskoj nadoknaditi sve troškove skloništa kao i svaku štetu koju počini životinja od trenutka nestanka do trenutka vraćanja posjedniku.

IV. NAČIN POSTUPANJA S DIVLJIM ŽIVOTINJAMA NAĐENIM IZVAN NJIHOVOG

PRIRODNOG STANIŠTA

*Divljač i zaštićene divlje vrste*

Članak 21.

S divljači izvan lovišta i zaštićenim divljim vrstama koje se zateknu na javnim površinama postupat će se po zasebnom Programu zaštite divljači izvan lovišta, kao i drugim propisima o zaštiti životinja, zaštiti prirode, veterinarstvu i lovstvu.

V. NADZOR

*Ovlasti komunalnog redara*

Članak 22.

Nadzor nad ovom Odlukom provodi komunalni redar.

Komunalni redar postupa po službenoj dužnosti kada uoči postupanje protivno ovoj Odluci te prema prijavi fizičkih ili pravnih osoba.

U svom postupanju, komunalni redar je ovlašten, sukladno posebnim propisima, zatražiti pomoć policije ukoliko se prilikom provođenja nadzora ili izvršenja rješenja opravdano očekuje pružanje otpora.

Članak 23.

U obavljanju poslova iz svoje nadležnosti komunalni redar je ovlašten:

1. pregledati isprave na temelju kojih se može utvrditi identitet stranke i drugih

osoba nazočnih nadzoru,

2. ući u prostore/prostorije u kojima se drže kućni ljubimci,

3. uzimati izjave stranaka i drugih osoba,

4. zatražiti od stranke podatke i dokumentaciju,

5. prikupljati dokaze na vizualni i drugi odgovarajući način,

6. očitati mikročip,

7. podnositi kaznenu prijavu,

8. predložiti pokretanje prekršajnog postupka izdavanjem obveznog prekršajnog

naloga za prekršaje propisane ovom Odlukom,

9. naplatiti novčanu kaznu na mjestu počinjenja prekršaja za prekršaje propisane

ovom Odlukom,

10. rješenjem narediti fizičkim i pravnim osobama otklanjanje uočenih

nedostataka, odnosno naložiti promjenu uvjeta u skladu s ovom Odlukom,

11. obavljati i druge radnje u skladu sa svrhom nadzora.

O postupanju koje je protivno odredbama ove Odluke u svakom pojedinačnom slučaju komunalni redar sastavlja zapisnik i donosi rješenje.

U slučajevima iz nadležnosti komunalnog redara predviđenih ovom Odlukom komunalni redar može, kada je potrebno hitno postupanje, donijeti usmeno rješenje, o čemu je dužan sastaviti zapisnik te kasnije dostaviti pisano rješenje.

Članak 24.

Protiv rješenja komunalnog redara može se izjaviti žalba u roku od 15 dana od dana dostave rješenja. Žalba na rješenje komunalnog redara ne odgađa izvršenje rješenja.

O žalbi izjavljenoj protiv rješenja komunalnog redara odlučuje upravno tijelo Splitsko-dalmatinske županije nadležno za drugostupanjske poslove komunalnog gospodarstva

Članak 25.

Komunalni redar dužan je obavijestiti veterinarskog inspektora kada u provedbi nadzora utvrdi:

* 1. da se kućni ljubimac nalazi u stanju na temelju kojega se može zaključiti da trpi bol, patnju ili veliki strah, da je ozlijeđena ili da bi nastavak njegova života u istim uvjetima bio povezan s neotklonjivom boli, patnjom ili velikim strahom, te ako posjednik svog kućnog ljubimca drži u neprimjerenim uvjetima
  2. da je kućni ljubimac opasan za okolinu.

Ako komunalni redar tijekom nadzora uoči postupanje protivno odredbama Zakona o zaštiti životinja, za koje nije nadležan, obvezan je o tome odmah obavijestiti veterinarskog inspektora.

U svakoj situaciji koja zahtijeva pružanje veterinarske pomoći, zbrinjavanje napuštene ili izgubljene životinje, pronalazak vlasnika životinje te bilo kakvo drugo neposredno postupanje s napuštenom ili izgubljenom životinjom komunalni redar odmah obavještava sklonište.

VI. NOVČANE KAZNE

Članak 26.

Sredstva naplaćena od novčanih kazni za prekršaje propisane ovom Odlukom prihod su Grada Makarske i koriste se za potrebe zbrinjavanja napuštenih i izgubljenih životinja.

Članak 27.

*Novčanom kaznom u iznosu od 5.000,00 do 10.000,00 kuna kaznit će se za prekršaj pravna osoba ako kao posjednik:*

1. ne osigura kućnom ljubimcu držanje u skladu s njegovim potrebama, a minimalno predviđenim Zakonom o zaštiti životinja i ovom Odlukom (čl.3.st.1.toč.1. Odluke),

2. psu ne osigura prostor koji odgovara njegovoj veličini (Prilog 1.) i ne zaštiti ga od vremenskih neprilika i drugih nepovoljnih uvjeta obitavanja (čl.3.st.1.toč.2. Odluke),

3. psu ne osigura pseću kućicu ili odgovarajuću nastambu u skladu s Prilogom 1. (čl.3.st.1.toč.3. Odluke),

4. ne onemogući bijeg i kretanje pasa po javnim površinama bez nadzora (čl.3.st.1.toč.5. Odluke),

5. nije na vidljivom mjestu stavio oznaku koja upozorava na psa te ako nema ispravno zvono na ulaznim dvorišnim ili vrtnim vratima (čl.3.st.1.toč.6. Odluke),

6. ne osigura kućnom ljubimcu redovitu i pravilnu ishranu te mu trajno ne omogući pristup svježoj pitkoj vodi (čl.3.st.1.toč.8. Odluke),

7. redovito ne održava čistim prostor u kojem boravi njegov kućni ljubimac (čl.3.st.1.toč.9. Odluke),

8. postupi protivno odredbi članka 3. stavak 3. točka 4. i 5. Odluke,

9. drži kućnog ljubimaca na način da ometa mir sustanara ili na drugi način krši dogovoreni kućni red stambene zgrade i stanara okolnih nekretnina (čl.4.st.1. Odluke),

10. predstavniku stanara u stambenoj zgradi ne prijavi broj i spol pasa i mačaka o kojima skrbi, u roku 10 dana od udomljenja ili kupnje psa ili mačke, kao i svaku promjenu stanja broja pasa ili mačaka (čl.4.st.2. Odluke).

Članak 28.

*Novčanom kaznom u iznosu od 500,00 do 1.000,00 kn kaznit će se za prekršaje iz članka 27. stavka 1. ove Odluke odgovorna osoba u pravnoj osobi.*

Članak 29.

*Novčanom kaznom u iznosu od 300,00 do 2.000,00 kn kaznit će se fizička osoba ako:*

1. počini prekršaj iz članka 27. stavka 1. ove Odluke,
2. psa kojeg drži u stanu ili kući bez okućnice ne izvodi svakodnevno vani radi obavljanja nužde i zadovoljenja ostalih dnevnih fizičkih aktivnosti (čl.4.st.3. Odluke),
3. izvodi kućne ljubimce na javne površine na kojima je to izričito zabranjeno, a osobito na: dječja igrališta, cvjetnjake, neograđene sportske terene, neograđena dvorišta škola i vrtića, plaže i slične površine te na druga mjesta gdje postoji opasnost ugrožavanja zdravstveno-higijenske sigurnosti i zdravlja ljudi (čl.6. Odluke),
4. pušta kućnog ljubimca da samostalno šeće javnim površinama bez njegove prisutnosti i nadzora (čl.9. Odluke),
5. pri izvođenju kućnog ljubimca na javnu površinu ne nosi pribor za čišćenje i ne očistiti javnu površinu koju njegov kućni ljubimac onečisti i ne odloži izmet u za to postavljene spremnike na javnim površinama (čl.10. Odluke).

VII. PRIJELAZNE I ZAVRŠNE ODREDBE

Članak 30.

Postupci započeti do stupanja na snagu ove Odluke nastavit će se i dovršiti po odredbama Odluke o držanju pasa i mačaka, načinu postupanja s neupisanim psima, napuštenim i izgubljenim životinjama (Glasnik Grada Makarske br. 2/15 i 12/15).

Članak 31.

Danom stupanja na snagu ove Odluke prestaje važiti Odluka o držanju pasa i mačaka, načinu postupanja s neupisanim psima, napuštenim i izgubljenim životinjama (Glasnik Grada Makarske br. 2/15 i 12/15).

Članak 32.

Sastavni dio ove Odluke je Prilog 1.

Članak 33.

Ova Odluka stupa na snagu osmog dana od dana objave u Glasniku Grada Makarske.

Klasa: 080-01/18-02/2

Ur.broj: 2147/01-03/3-19-5

Makarska, 24. srpnja 2019.g.

Predsjednik Gradskog vijeća

Marko Ožić-Bebek, dr.med.,v.r.

**PRILOG 1.**

**Minimalna površina ograđenih prostora za pse**

|  |  |  |  |
| --- | --- | --- | --- |
| **MASA PASA** | **MINIMALNA POVRŠINA (m²)** | **MINIMALNA VISINA (natkriveni, m)** | **MINIMALNA ŠIRINA (m)** |
| do 24 kg | 6,0 | 1,8 | 2,0 |
| 25-28 kg | 7,0 | 1,8 | 2,0 |
| 29-32 kg | 8,0 | 1,8 | 2,0 |
| od 32 kg i više | 8,5 | 1,8 | 2,0 |

**Minimalna površina ograđenih prostora (m²) u kojim boravi veći broj pasa**

|  |  |  |  |
| --- | --- | --- | --- |
| **Broj pasa u prostoru** | **Min. površina - psi težine do 16 kg** | **Min. površina - psi težine od 17 do 28 kg** | **Min. površina - psi teži od 28 kg** |
| 2 | 7,5 | 10 | 13 |
| 3 | 10,0 | 13 | 17 |
| 4 | 12,0 | 15 | 20 |
| 5 | 14,0 | 18 | 24 |
| 6 | 16,0 | 20 | 27 |
| 7 | 17,5 | 22 | 29 |
| 8 | 19,5 | 24 | 32 |
| 9 | 21 | 26 | 35 |
| 10 | 23 | 28 | 37 |

U slučaju da je u ograđenom prostoru veći broj pasa različitih masa, veličina može biti manja za 15% od propisane uzevši da je veličina vezana uz životinju najveće mase.

**Veličina pseće kućice (širina x dubina x visina) u cm**

|  |  |
| --- | --- |
| **Veličina psa - visina pleća u cm** | **Veličina kućice** |
| do 55 cm | 100 x 60 x 55 |
| od 56 do 65 cm | 150 x 100 x 70 |
| od 65 cm i više | 170-180 x 120 x 85 |